آزمانک: ارواہ ۔ آزمانکار: نزیر داؤد
آئی ءِ چہ آئی ءِ زند ءَ گار ءُ بیگواہ بوھگ پہ آئی ءَ سک تاوان اَت- آ انچوش ایوک بیت گُشئے چو چم نہ گند چہ رُژناھی ءِ ارزشت ءَ زبہر ءُ ایوک انت-آئی ءِ اے رنگ ءَ بیگواہ بوھگ، آئی ءَ کدی گُمان ھم نہ کتگ ات کہ چوش بیت-آئی ءِ مارشت ءِ چراگ ءَ ھمے رُژن ءُ آگہی تالان کت کہ گُشئے دیدگاں چہ روک جتا ءُ گستا بیتگ-آئی ءَ وھدے آئی ءِ بیگواہی ءِ درد وتی دل ءِ تھا مار ات گڑا آئی ءَ زار ءُ کتار گریوگ بنا کت- آئی ءَ گریت، آئی ءَ ھما کساس ءَ گریت داں آئی ءِ وتی بے انگی ءُ بے زانتے ءِ تُرندیں ھار ءَ آ گوں وتا بُرت ءُ دور چہ مہر ءِ دْرچک ءِ بُن ءَ، چہ وفا ءِ ساھگ ءَ، چہ واھگ ءُ دوستی ءِ گوانزگ ءَ ڈنّ گستا چگل دات-آ دگنیا ءِ بدبھتاں چہ یکے وت ءَ زانگ ءَ ات-آ ھمے ھیال ءَ گریوائینت- آ امروز ءِ گیابان ءَ ایوک بیت-آئی ءِ دل ءَ آدم ءِ اوبادگ بیران بوتگ ءُ ھما مُرتگیں جون ءِ پیم ءَ انت کہ گُشئے آئی ءِ بستار انچو کپتگ کہ نوں ھچ ڈکّ ءَ نئیت-آئی ءِ جند ءِ بستار ھم ھمے بیت؟،ھمے جست ءِ سانکلاں زُرت آئی ءِ بالاد پتات ءُ گرنچ دات-
مرچی آئی ءَ مزنیں ھستی گار دات-انچیں ھستی کہ آ ھمانت کہ آئی ءِ بدل داں جھاں مانیت آئی ءَ رست نہ کنت-آئی ءَ وتی دل ءَ جیڑ ات کہ اپسوز آئی ءَ مرچی ءُ اے سھت ءُ دمان ءَ آ بیگواہ مہ کتیں کہ آئی ءِ گام چد ءُ دیمتر جُنز ات نکن انت-آ سک ژند بوتگ ات انچو گُشئے سد سال راھانی گام جنوکیں پیر کوئے بیت-
آدینک دنیا ءِ تھا اولی چیز انت کہ راست ءَ راست کنت ءُ پیشداریت- آئی ءَ وتی دیدگانی تھا چم سک دات انت-آئی ءِ بیگواہی ءِ زپتیں ھیالاں آ پد ءَ گْریوائینت آئی ءَ سک کُوکار کت ءُ چیہال جت ءُ آدینک ءِ دنیا ءَ گار بوت-آ وتی بیگواہیں مال ءُ مڈی ءَ شہر ءُ بازار ءَ شوھازگ ءَ ات-آکہ مُدام ھروھد چو آئی ءِ جند ءِ ساھگ ءِ رنگ ءَ گوں آئی ءَ ھمگام ات آئی ءَ اے گُمان ھم نہ کت کہ چو بیگواہ ءُ گار بیت ءُ آئی ءَ چہ ہزار کرنانی پند ءَ ھم چو دور ءُ جتا بیت-آ مُدام آئی ءِ گرانیں سھتاں چو ایمنیں وھد ءُ پاس ئیگ ءَ آئی ءِ ھمراہ ات-
چو شرّیں آدم ءِ اوبادگ یکروچے ھم آئی ءِ پیشانی ءَ کْرچکاں بادشاہی نہ کت ءُ آئی ءِ جند ءَ مار ات کہ آئی ءِ انچو زھمت ءُ مشکلانی وھد ءُ پاداں آ اُپّ ءُ آہ ءِ زر ءَ کدی نہ کپت- آ مُدام چہ وتی ھست ءُ نیست ءَ دلجم ءُ دل یکیم ات-آئی ءَ زانت کہ اے دنیا ءَ آئی ءِ مشکلیں وھدانی سارتیں ساھگ ات-
آئی ءِ شوھازگ ءِ دنیا گونڈ ءُ لُکّ بیت-آئی ءِ چم وتی بیگواہ کتگیں ھستی ءَ کپت انت-چو رستر زاتیں آدم ءِ اوبادگاں آ وتی حصاراں زُرتگ ات-آئی گوشاں کُوکار ءُ چیولگانی نہ کُٹوکیں توارے تر ءُ مانتر ات- آ ھمے مُچی ءِ تھا چو پژم ءَ شنگ ءُ تالان گران داں ھمود ءَ سربوت- آئی ءِ زِریں چماّنی ودار گُشئے انگت ءَ ھلاس نہ بیتگ ات آ چو ھُشک ءُ نزوریں بالاد ءَ زُرت ءُ کوپگ ءَ بست چہ دروگیں دنیا ءَ ءُ آدم ءِ اوبادگاں دُور دیم پہ بے نامیں منزلے شُت-
سہ ماہی دْرد جنوری تا جون 2007
٭٭٭٭٭٭٭٭٭
باسک ایف بی گروپ ءَ ایرکنوک طارق پشُّکانی